মোশাররফ হোসেন খান : যিনি যা লিখতে চান সেই বিষয়ে তাঁর পূর্ণ ধারণা এবং জ্ঞান থাকা প্রয়োজন। তারপর তিনি কোনটা লিখবেন সেই বিষয়ে পড়াশোনা ও চিন্তাভাবনা করবেন। হুট করে লিখতে বসার প্রয়োজন নেই। যখন মনে হবে হ্যাঁ, আমি এখন লিখতে পারি, তখনই লিখতে বসবেন। লিখতে হবে অভিজ্ঞতা দিয়ে। শুধু ভাবাবেগ দিয়ে সাহিত্য হয় না। সাহিত্যের জন্য শ্রম দিতে হয়। একটি লেখার পেছনে অনেক সময় ও শ্রম ব্যয় করতে হয়। লেখাটা ভালো হলো কি না, কোন ভুলত্রুটি রয়ে গেল কি না সেটা বারবার পড়ে দেখতে হয়। অর্থাৎ প্রথমত নিজের লেখার নিজেই নিষ্ঠুর সম্পাদক হতে হয়। যে শব্দ কিংবা লাইন বাহুল্য মনে হয় কিংবা অপ্রাসঙ্গিক মনে হয় তা ফেলে দিতে হয়। লক্ষ্য রাখতে হয় বিষয়ের দিকে, বানানের দিকে, শব্দের দিকে, বাক্যের দিকে এমনকি শিরোনামের দিকেও। লেখার আগেই লেখার কৌশলগুলো শিখে নেয়া ভালো। তাহলে সাহিত্যের ময়দানে আর খুব বেশি হোঁচট খেতে হয় না। একটি ভালো লেখা তৈরি করতে পারাই কিন্তু একজন লেখকের প্রকৃত সার্থকতা।